La Bibia piemontèisa/Testament Vej/Salm/Salm 105


Ij Salm

105. Ringrassié Nosgnor 

Ël poeta a ciama 'l pòpol a laudé Nosgnor përchè chiel a l'ha liberalo da la s-ciavensa an Egit e parèj chiel a l'ha compì lòn ch'a l'avìa promëttù a Abraham e sigilà 'nt sò Pat.

Ringrassié Nosgnor! Anvoché sò Nòm! Fé conòsse a tùit ij pòpoj lòn che chiel a l'ha fàit! Canté e fé 'd mùsica an sò onor! Dé notissia dij miràcoj che chiel a l'ha fàit! Andé fier ëd sò Nòm sant! Che ij cheur ëd coj ch'a sërco Nosgnor as arlegro!

Sërché Nosgnor e la fòrsa che mach chiel a peul dene! Sërché sèmper Soa presensa! Arciamé a la ment ij segn miracolos che chiel a l'ha fàit, soe assion potente e ij giudissi ch'a l'ha emanà. Fieuj d'Abraham, servitor ëd Nosgnor! Vojàutri ij dissendent ëd Giacòb, j'Elet ëd Nosgnor! chiel a l'é Nosgnor, nòst Dé; chiel a dà esecussion ai sò giudissi an tuta la tèra. chiel as arcòrda sèmper dij decret sigilà an sò Pat, le promësse che chiel a l'ha fàit a mila generassion - la promëssa che chiel a l'ha fàit a Abraham, la promëssa ch'a l'ha giurà 'd realisé për Isach! chiel a l'ha dàit a Giacòb tanme 'n decret, a Israel coma na promëssa ch'a val për sèmper, e ch'a disìa: "A ti it darai la tèra 'd Canan coma na part ëd toa ardità".

Cand che lor a l'ero pòchi, mach pòchi 'd nùmer, e ch'a vivìo ambelelà tanme 'd forësté, lor as n'andasìo dëdsà e dëdlà, da nassion a nassion, da 'n règn a n'àutr. Nosgnor a l'ha nen lassà che cheidun a-j crasèissa; për lor a l'ha dissiplinà dij rè. A l'ha dit: "Toché nen coj ch'i l'hai sernù! Fé pa dël mal ai mè profeta!". Nosgnor a l'ha fàit rivé na famin-a 'n tuta la tèra, a l'ha fàit calé le proviste. A l'ha mandà n'òm ch'a l'é 'ndaje danans - Giusèp, ch'a l'era stàit vendù tanme në s-ciav. Le caden-e a-j fasìo mal ai  pé; a l'avìa 'n colarin ëd fer; fin-a 'l temp che la predission a l'é realisasse. La paròla ‘d Nosgnor a l'é comprovasse vera. Ël rè a l'ha consentì ch'a fussa torna butà 'n libertà; col ch'a dominava 'd nassion a l'ha liberalo. A l'ha nominalo gerent ëd soa ca e aministrator ëd soe proprietà. A l'ha daje l'autorità 'd lijé j'ufissiaj dël rè a soa volontà e d'esse 'l magìster dij sò consijé.

Peui Israel a l'é trasferisse an Egit; Giacòb a l'é vivù për un cert temp ant la tèra 'd Cam. Nosgnor a l'ha rendù sò pòpol motobin dru e a l'ha fàit ch'a rivèisso a esse pì 'd nùmer dij sò nemis. A l'ha fàit ch'a l'avèisso an ghignon sò pòpol e ch'a maltratèisso ij sò servitor.  

Peui Nosgnor a l'ha mandà ij sò servitor Mosè e Aron, che chiel a l'avìa 'dcò sernù. A l'han dàit esecussion ai sò segn miracolos për mojen ëd lor e d'assion da nen chërde 'nt la tèra 'd Cam. A l’ha faje tombé ant lë scur. Mosé e Aron a l’han pa dzubidì ai sò órdin. A l'ha fàit dventé 'd sangh soa eva tant da fene meuire ij pèss. Ant la tèra d'Egit a l'é staje n’invasion ëd ran-e, ch'as anfilavo fin-a 'nt ël palass dël rè.  A l'ha ordinà ch'a vnèisso le mosche, e 'd moschin a l'ero daspërtut. A l'ha mandà la tempesta ansema a la pieuva e la lòsna a l'é abatusse su tut ël pais. A l'ha ruinà soe vigne e ij sò fié, e a l'ha s-ciapà j'erbo an tut ël teritòri. A l'ha ordinà ch'a vnèisso le cravëtte e tanti grij ch'as podìo gnanca contesse. A l'han divorà tuta la vegetassion dël pais e tut ël gran dij camp. A l'ha abatù tùit ij prim nà an soa tèra, le primissie 'd soa produssion. A l'ha fane seurte fòra sò pòpol pì sgnor d'òr e d'argent - gnanca una 'd soe tribù a l'é 'ntrapasse. L'Egit a l'é stàit content cand ch'a son andass-ne, përché ch'a l'avìa tëmma 'd lor. Nosgnor a l'ha slargà su 'd lor na nìvola për coateje e a l'ha procuraje 'n feu për anlumineje la neuit. A l'han ciamà dla carn e chiel a l'ha procuraje le quaje; a l'ha sodisfaje con ëd ròba da mangé ch'a venìa dal cel. A l'ha duvertà na rochera e a l'é surtìjne d'eva; na rivera a corìa 'nt un desert. 

Vera, Nosgnor a l'é 'rcordasse 'd Soa promëssa sacrà, cola ch'a l'avìa fàit a sò servitor Abraham. Cand ch'a l'ha fàit seurte fòra sò pòpol, lor a son arlegrasse, ij sò elet a l'han crijà 'd gòj. A l'ha daje 'l teritòri 'd d'àutre nassion, e a l'ha daje 'n proprietà lòn che d'àutri pòpoj a l'avìo frutà, e lòn përchè lor a podèisso osservé ij sò comandament e scoté Soe Lege. Aleluja! Laudé Nosgnor!

Nòte 

Bibia
Testament Vej
Salm